arnastofnun/IGC-2024 huggingface dataset:
Kjarrá

Frá veiðiskálanum Víghóli í Kjarrardal um Haukagilsdraga að Stóra-Ási í Hálsasveit.

Förum frá veiðiskálanum Víghóli í Kjarrardal skáhallt austur og upp á Haukagilsdraga. Þaðan suður og niður Kinnargil, að Hvammi við þjóðveg 523. Við förum með veginum austur að brú við Stóra-Ás í Hálsasveit.

9,1 km

Borgarfjörður-Mýrar

Skálar:

Víghóll: N64 45.240 W21 07.270.

Nálægir ferlar: Hvítársíða, Norðlingafljót.

Nálægar leiðir: Kjarardalur, Kambafoss.

Skrásetjari: Jónas Kristjánsson

Heimild: Jónas Kristjánsson
Kjarardalur

Frá þjóðvegi 524 í Þverárhlíð um Kjarardal til Tvídægru.

Stundum nefndur Kjarrárdalur. Önnur meginleiðin til Dofinsfjalla og upp á Tvídægru til Vesturárdals í Húnaþingi.

Byrjum við þjóðveg 524 í Þverárhlíð, þar sem slóð liggur af veginum austur í Örnólfsdal. Förum fyrst suðsuðvestur að dalnum og síðan eftir veiðivegi austur dalinn. Neðst heitir hann Örnólfsdalur, en ofar Kjarardalur. Við fylgjum dalnum, fyrst norðan ár og síðan sunnan hennar. Förum framhjá fjallaskálanum Víghóli. Síðan liggur dalurinn til norðausturs á heiðina og við fylgjum Kjarará / Kjarrá. Förum framhjá fjallakofanum Gilsbakkaseli. Áfram förum við norðaustur með ánni, en beygjum síðast suðaustur að norðurenda Hólmavatns. Þar komum við inn á leiðina um Tvídægru.

24,8 km

Borgarfjörður-Mýrar

Skálar:

Víghóll: N64 45.240 W21 07.270.

Gilsbakkasel: N64 48.475 W20 59.105.

Nálægar leiðir: Kambafoss, Kjarrá, Tvídægra.

Skrásetjari: Kortavefur LH

Heimild: Kortavefur LH
Kjaransvíkurskarð

Frá Hesteyri í Hesteyrarfirði um Kjaransvíkurskarð til Kjaransvíkur.

Vörðuð leið um skarðið, með mikilúðlegu útsýni til norðurs. Leiðin er seinfarnari en leiðin um Hesteyrarbrúnir og sæta þarf sjávarföllum á leiðinni. Á Stekkeyri eru leifar hvalveiðistöðvar.

Förum frá Hesteyri norðaustur með Hesteyrarfirði um Stekkeyri og undir fjallinu Ófæru. Síðan norðaustur meðfram Hesteyrarfjarðará að vestanverðu upp brattar Andbrekkur. Þar mætum við slóð um Hesteyrarbrúnir og úr Fljóti. Við förum norðaustur í Kjaransvíkurskarð í 430 metra hæð. Síðan norður Jökladali niður að eyðibýlinu í Kjaransvík.

12,2 km

Vestfirðir

Skálar:

Hlöðuvík: N66 24.860 W22 40.520.

Nálægar leiðir: Hesteyrarbrún, Háaheiði, Hesteyrarskarð, Almenningar, Skálarkambur, Hraunkötludalur.

Skrásetjari: Jónas Kristjánsson

Heimild: Herforingjaráðskort
Kjalvegur

Sjá texta um einstakar leiðir á Kjalvegi.

Á Sturlungaöld var Kjölur almannaleið og fóru menn þar stundum um með stóra herflokka. 1199: Þorgrímur alikarl Vigfússon ríður norður Kjöl í Skagafjörð.

1208: Þorvaldur Gissurarson ríður norður Kjöl til stuðnings Kolbeini Tumasyni, en sneri við, þegar hann frétti fall Kolbeins.

1238: Kolbeinn ungi Arnórsson og Einar Þorvaldsson funda á Kili.

1238: Gissur Þorvaldsson og Kolbeinn ungi ríða með 1100 manns norður Kjöl til Örlygsstaðabardaga.

1241: Gissur Þorvaldsson og Kolbeinn ungi funda á Kili.

1248: Þórður kakali fer suður Kjöl og tekur þar ríki Gissurar.

1250: Ögmundur Helgason fer suður Kjöl í umboði Þórðar kakala.

1257: Þorgils skarði Böðvarsson ríður norður Kjöl og dreymir í Hvinverjadal um andlát sitt.

1264: Gissur Þorvaldsson ríður suður Kjöl til átaka við Oddaverja.

Við vitum ekki nákvæmlega, hvaða leið Gissur og Kolbeinn riðu norður Kjöl.

Björn Gunnlaugsson sýnir leið á kortinu frá 1849 á svipuðum slóðum og núverandi bílvegur. Ég gef mér hins vegar, að 1500 manns á hestum hafi valið að fara gróðursælli leið, fyrst austan Hvítár og síðan í skjóli Langjökuls. Fyrst upp Tungufellsdal og áfram austan við Hvítá um Harðavöll, Svínárnes og Grjótártungu og yfir Jökulfall þar sem það rennur í Hvítá norðan Bláfells. Svo upp með Fúlukvísl í Þjófadali og þaðan um Hvinverjadali á Hveravelli. Loks yfir Blöndukvíslar að Blöndulóni austanverðu og yfir Heiðarhaus niður í Mælifellsdal og yfir Héraðsvötn gegnt Sólheimum í Akrahreppi. Hafi þeir farið vestan Hvítár, er leið þeirra lýst eftir dagleiðum nútímans: Fremstaver, Hvítárvatn, Þjófadalir, Guðlaugstungur, Haugakvísl, Mælifellsdalur, Héraðsvötn. Samanlagt er þetta ein ljúfasta leið hestamanna nútímans, góðar moldargötur langleiðina frá Fremstaveri yfir í Galtará.

35,7 km

Árnessýsla, Húnavatnssýslur

Nálægir ferlar: Fagridalur, Hrunamannaafréttur.

Nálægar leiðir: Tungufellsdalur, Harðivöllur, Svínárnes, Sandá, Grjótá, Grjótártunga.

Skrásetjari: Jónas Kristjánsson

Heimild: Jónas Kristjánsson
Kjalfellsleið

Frá Múla við Fúlukvísl norður Kjalhraun að Hveravöllum.

Kunn er harmsaga Reynistaðarbræðra og förunauta þeirra. Þeir urðu úti á Kjalvegi árið 1780. Beinhóll er kenndur við beinaleifar af sauðfé og hestum þeirra. Á hólnum er minnisvarði um þá. Látið beinaleifarnar liggja óhreyfðar. Grettishellir er 2 km sunnan Rjúpnafells, stór hraunhóll með mörgum vörðum. Í honum er hellir, opinn í báða enda, nefndur Grettishellir. Ekki er vitað, hvort Grettir var þar.

Förum frá hestarétt hjá Múla við Fúlukvísl í norðausturátt, austur fyrir Kjalfell, þaðan sem leiðin er vörðuð. Síðan með fellinu að austanverðu og áfram norður um Beinhól og Grettishelli og vestan við Rjúpnafell. Á veg 35 sunnan við Þúfunefsfell, með honum vestur að Hveravöllum.

7,5 km

Árnessýsla

Skálar:

Hveravellir : N64 51.960 W19 33.260.

Hveravellir eldri: N64 52.013 W19 33.756.

Nálægir ferlar: Þjófadalir, Stélbrattur, Guðlaugstungur, Jökulfall.

Nálægar leiðir: Svartárbotnar, Krákur, Ingólfsskáli.

Skrásetjari: Jónas Kristjánsson

Heimild: Herforingjaráðskort
Kistufell

Frá Mógilsá í Kollafirði meðfram Kistufelli og Haukafjöllum að Stardal.

Áður var farið undir rótum Esju um Mógilsá, Velli og Norðurgröf. En nú er farin jeppaslóð á Varmadalsmelum og mætast leiðirnar austan við Norðurgröf. Þetta var fjölfarin leið fyrir daga bílsins. Hér er lýst þesari gömlu leið, sem er fær enn þann dag í dag.

Förum frá Mógilsá til austurs undir rótum Esju um Velli og Norðurgröf, þar sem við komum á jeppaslóð, sem við fylgjum austur að Hrafnhólum. Þar förum við á brú yfir Leirvogsá að Skeggjastöðum og síðan austur með ánni að Tröllafossi. Nokkru austan við fossinn förum við aftur norður yfir ána og síðan austur í hlað á Stardal.

7,6 km

Reykjavík-Reykjanes

Nálægar leiðir: Mosfellssveit, Mosfellsheiði, Svínaskarð, Selkotsvegur.

Skrásetjari: Jónas Kristjánsson

Heimild: Jónas Kristjánsson
Kista

Frá fjallaskálanum í Kletti um Kistu að fjallaskálanum í Hallarmúla.

Betra er að fara frá Kletti upp á Kistu, því að í þá áttina er greinileg gatan upp fjallið.

Förum frá fjallaskálanum í Kletti eftir reiðslóð upp brekkuna norðvestur á Kistu. Þar uppi erum við í tæplega 500 metra hæð. Þaðan vestur í fjallaskálann í Hallarmúla.

6,1 km

Árnessýsla

Skálar:

Klettur: N64 10.872 W19 52.287.

Hallarmúli: N64 11.879 W19 58.877.

Nálægir ferlar: Hallarmúli, Sultarfit.

Nálægar leiðir: Klettur.

Skrásetjari: Jónas Kristjánsson

Heimild: Birkir Þrastarson
Kirkjustígur

Frá Keldum á Rangárvöllum til eyðibýlisins Kots á Rangárvöllum.

Þessi leið var kölluð Kirkjustígur milli Selsunds og Keldna. Hana fór fólk af Heklubæjum til kirkju á Keldum. Við Knafahóla segir Njála, að 30 menn hafi setið fyrir bræðrunum Gunnari, Kolskeggi og Hirti. Þar féll Hjörtur og fjórtán fyrirsátsmanna áður en flótti brast í lið þeirra. Tvö kuml hafa fundizt hér. Margir menn voru greinilega grafnir á öðrum staðnum, þar sem fundust m.a. bronskringla, hringamél, hóffjöður, skeifa og þrjú spjót. Í hinu kumlinu, sem er í Árholtsbrún, fundust engin verðmæti önnur en útskorinn beinhólkur með myndum af tveimur hjartardýrum að bíta trjálauf. Minnir það á fall Hjartar og tengist þannig Njálssögu.

Förum frá Keldum. Andspænis bænum förum við um mjótt hlið á girðingu til norðurs og förum upp hraunbrúnina, þar sem eru vörður á henni. Þar förum við á varðaða leið um Keldnahraun, svonefndan Kirkjustíg. Um þrjá kílómetra norður frá hraunbrúninni komum við í Knafahóla, sem getið er í Njálu. Við höldum áfram beint í norður um Réttarheiði og Hrísar. Slóðin er víða ógreinileg, sokkin í lúpínu. Við förum nokkurn veginn beina línu norður að eyðibýlinu Koti við Heklubraut.

3,3 km

Rangárvallasýsla

Nálægir ferlar: Heklubraut, Knafahólar, Hungurfit, Grasleysufjöll, Þríhyrningur.

Nálægar leiðir: Tröllaskógur, Geldingavellir, Víkingslækur, Reynifell.

Skrásetjari: Jónas Kristjánsson

Heimild: Jónas Kristjánsson
Kirkjuferja

Frá athafnasvæði Eldhesta á Völlum austur um Ölfus að þjóðvegi 35 sunnan Ingólfsfjalls.

Hestamann, sem koma í sleppitúrum niður Kamba frá Reykjavíkursvæðinu, fara oft þessa leið austur Ölfus að Ingófsfjalli og síðan áfram yfir Sogsbrú í Grímsnes eða yfir Ölfusárbrú í Flóann. Áður var farið norðan Ingólfsfjalls og um vað á Álftavatni, svonefnd Álftavatnsleið. Hún var farin á söguöld og allar aldir síðan.

Byrjum hjá Eldhestum á Völlum í Ölfusi. Förum suður reiðslóð og beygjum síðan þvert í austur að afleggjara að Auðsholtshjáleigu. Förum suður þann afleggjara rúmlega hálfan kílólmetra og beygjum þar austur af honum að Árnhóli. Síðan suður afleggjara að Kirkjuferju og þaðan beygjum við austur leið að Árbæjarvegi. Þaðan förum við eftir þeim vegi að þjóðvegi 1 við Ölfusárbrú við Selfoss. Eða til norðurs fyrir austan Þórustaði að Ingólfsfjalli. Og loks gamla veginn undir fjallinu að þjóðvegi 35, sem liggur að Sogsbrú og Grímsnesi.

16,2 km

Árnessýsla

Skrásetjari: Jónas Kristjánsson

Heimild: Kortavefur LH
Kirkjuskarð

Frá Kirkjuskarði í Laxárdal um Kirkjuskarð á Vatnaaxlarleið í Skálahnjúksdal.

Undirlendi er lítið í Mjóadal, þurrlent með valllendi í hlíðum. Gálgagil er, þar sem mætast Balaskarð, Mjóidalur, Hvammshlíðardalur og Ambáttardalur. Þar segir sagan, að níu þjófar hafi verið hengdir. Aðeins norðar á dalamótunum er eyðibýlið Höskuldsstaðasel. Ambáttardalur er votlendur og liggur slóðin vel sunnan árinnar.

Förum frá Kirkjuskarði norðnorðaustur Kirkjuskarð í 620 metra hæð og síðan norður Mjóadal að Gálgagili. Sunnan Hvammshlíðarfjalls förum við norðaustur eftir Ambáttardal að mótum Laxár og Mörár í Skálahnjúksdal. Þar liggur Vatnaaxlarleið milli Gauksstaða á Skaga og Veðramóta í Skarðshreppi í Skagafirði.

14,4 km

Húnavatnssýslur, Skagafjörður

Nálægar leiðir: Laxárdalur, Geitaskarð, Balaskarð, Vatnaöxl.

Skrásetjari: Jónas Kristjánsson

Heimild: Útivistarkort
Kirkjubólsheiði

Frá Langabotni í Geirþjófsfirði um Kirkjubólsheiði að Kirkjubóli í Mosdal við Arnarfjörð.

Þjóðsaga segir, að maður nokkur lofaði að koma við hjá Jóhannesi galdramanni á Kirkjubóli, áður en hann færi yfir Kirkjubólsheiði, en efndi ekki. Þegar hann kom upp á háheiðina, kom á móti honum stór grár og ljótur fugl með gargi og látum, flæktist fyrir fótum hans og tafði ferð hans. Ávarpaði maðurinn fuglinn með ófögrum orðum og sagði honum að fara beint til þess, sem hefði sent hann, því við sig ætti hann ekki erindi. Við þetta hvarf fuglinn. Næst þegar þeir Jóhannes hittust, spurði hann manninn, hvort hann hafi orðið nokkurs var á heiðinni, en maðurinn lét lítið yfir því. Það var hald manna, að sendingin hafi orðið Jóhannesi næsta erfið, þegar hún kom til baka og sagt er að Jóhannes hafi aldrei framar gletzt við manninn.

Förum frá Langabotni austnorðaustur upp í Leiðargil hátt í fjallinu. Þverbeygjum þar vestur á brún Kirkjubólsheiðar. Af brúninni förum við norður um Kirkjubólsheiði í 500 metra hæð. Að lokum vestnorðvestur og niður dalinn að Kirkjubóli eða að Ósi í Mosdal.

10,9 km

Vestfirðir

Nálægar leiðir: Geirþjófsfjörður, Tóbakslaut, Dynjandisheiði, Afréttardalur.

Skrásetjari: Jónas Kristjánsson

Heimild: Herforingjaráðskort
Kinnarfell

Frá Fosshóli við Skjálfandafljót norður með fljótinu og um Fljótsheiði að Einarsstöðum í Reykjadal.

Sumarhúsafólk og bóndinn á Vaði segja þessa leið bannaða og torfæra, en hvort tveggja er rangt, þetta er hefðbundin og viðurkennd reiðleið.

Eigandi Barnafells í Kinnarfelli hefur byggt sumarhús ofan í þjóðleiðinni og girt umhverfis það. Flestir hestamenn fara niður fyrir girðinguna, en þar er torleiði á kafla vegna bleytu.

Förum frá Fosshóli vestur yfir brúna á fljótinu og norður um hlað í Hriflu. Síðan norður með Kinnarfelli vestanverðu, um Fellsskóg, gamlan veg norður með fljótinu. Austur yfir nyrðri brúna á Skjálfandafljóti og suður með fljótinu, um Vað og suður í Fossel. Síðan upp Fosselsskóg um slóða upp heiðina og suður heiðina og vestur gamlan veg um Fljótsheiði. Og loks niður að Einarsstöðum í Reykjadal.

35,1 km

Þingeyjarsýslur

Nálægir ferlar: Gullvegurinn, Gönguskarð, Hvammsheiði, Nafarvað, Vatnshlíð.

Nálægar leiðir: Fosselsskógur, Fossel, Sandsbæir, Hafralækjarskarð, Heiðarsel, Máskot.

Skrásetjari: Jónas Kristjánsson

Heimild: Jónas Kristjánsson
Kiðaskarð

Frá Hvíteyrum í Skagafirði að Stafni í Svartárdal.

Hér var fyrrum fjölfarið milli byggða. Bændur úr Skagafirði, sem áttu fé í Stafnsrétt, ráku það austur um skarðið og gera enn. Skarðið er þröngt, en greiðfært.

Förum fráá Hvíteyrum stuttan spöl norður veginn og beygjum síðan vestur eftir þjóðvegi 751 að Mælifellsá. Beygjum þaðan suðurs á brúna á Mælifellsá og förum þrjá kílómetra vestur Mælifellsdal. Þar er þverleið norður yfir Mælifellsá á grýttu vaði og upp með henni að vestanverðu. Síðan þverbeygjum við til vesturs sunnan Selhnjúks upp í Kiðaskarð. Þröngt er skarðið, sveigir til suðurs og síðan aftur til vesturs. Þar komum við upp á Þröskuld í 550 metra hæð. Þaðan liggur leiðin til vesturs á fjallinu og síðan til suðurs og vesturs á fjallsbrúnina fyrir ofan Stafn í Svartárdal. Förum brattan sneiðing niður fjallið að Stafnsrétt.

14,5 km

Skagafjörður, Húnavatnssýslur

Jeppafært

Nálægir ferlar: Mælifellsdalur.

Nálægar leiðir: Hvammsdalur, Vesturheiði.

Skrásetjari: Jónas Kristjánsson

Heimild: Herforingjaráðskort
Kiðagilshnjúkur

Frá Laugafelli í Kiðagil um norðurbrún Sprengisands.

Jeppaslóðin liggur fyrir sunnan Kiðagil og sést ekki af veginum til gilsins. Gamla þjóðleiðin lá norðan gilsins niður í Dældir og síðan niður með Skjálfandafljóti vestanverðu norðvestur í Kvíar, þar sem farið var austur yfir fljótið. Áningarstaður biskupa og annarra ferðamanna var í Dældum.

Farin er jeppaslóðin úr Laugafelli yfir á jeppaslóðina á Sprengisandi. Hér er farið um eyðisanda, grasleysi og vatnsleysi, unz við nálgumst Kiðagil, sem frægt er af kvæði Gríms Thomsen, þar sem segir meðal annars: “Ríðum, ríðum, rekum yfir sandinn, / rökkrið er að síga á Herðubreið, / álfadrottning er að beisla gandinn, / ekki er gott að verða á hennar leið; / vænsta klárinn vildi ég gefa til / að vera kominn ofan í Kiðagil.” Enn í dag eru margir fegnir á þessari leið, þegar landið fer að lækka niður að Bárðardal. Þvert yfir þessa leið reið Þórður kakali Sighvatsson úr Bleiksmýrardal suður á Sprengisand.

Förum frá Laugafelli í 740 metra hæð og fyrst eftir Eyjafjarðarleið til norðausturs, beygjum síðan af henni á Dragaleið til austurs og komumst þar í 900 metra hæð. Leiðin liggur síðan meira til suðurs af austri, nálægt skálanum í Galtabóli, og síðan aftur til austurs unz hún mætir jeppaveginum yfir Sprengisand. Þeim vegi fylgjum við til norðausturs um Kiðagilsdrög, förum vestan við Kiðagilshnjúk og síðan um Fossgilsmosa. Að lokum förum við eftir afleggjara í 660 metra hæð niður að Skjálfandafljóti, þar sem heitir Kvíahraun í 420 metra hæð. Þar tekur við Biskupavegur yfir Ódáðahraun.

21,1 km

Eyjafjörður, Þingeyjarsýslur

Skálar:

Laugafell : N65 01.703 W18 19.934.

Hjörvarsskáli: N65 01.636 W18 19.926.

Galtaból: N65 01.654 W18 03.243.

Fossgilsmosar : N65 05.864 W17 36.452.

Kvíakofi: N65 06.739 W17 31.179.

Jeppafært

Nálægir ferlar: Háöldur, Hofsafrétt, Fjórðungsalda.

Nálægar leiðir: Eystripollar, Laugafell, Hólafjall, Miðleið, Gásasandur, Biskupaleið, Suðurárhraun, Bleiksmýrardalur.

Skrásetjari: Jónas Kristjánsson

Heimild: Herforingjaráðskort
Kiðagil

Frá jeppavegi um Sprengisand vestan við Kiðagilshnjúk um Dældir til Kvíakofa við Skjálfandafljót.

Þetta er hluti hinnar fornu Biskupaleiðar yfir Ódáðahraun. Nú er farið aðeins norðar niður að Skjálfandafljóti eftir jeppaslóð að Kvíakofa og komið þar aftur á meginleiðina.

Leiðin liggur sunnan við Kiðagil, sem frægt er af kvæði Gríms Thomsen, þar sem segir meðal annars: “Ríðum, ríðum, rekum yfir sandinn, / rökkrið er að síga á Herðubreið, / álfadrottning er að beisla gandinn, / ekki er gott að verða á hennar leið; / vænsta klárinn vildi ég gefa til / að vera kominn ofan í Kiðagil.” Enn í dag eru margir fegnir á þessari leið, þegar landið fer að lækka niður að Bárðardal. Þvert yfir þessa leið reið Þórður kakali Sighvatsson úr Bleiksmýrardal suður á Sprengisand.

Förum frá jeppaveginum vestan Kiðagilshnjúks eftir slóð suður hlíðina og svo áfram suður að Kiðagili og meðfram því norðanverðu að Dældum við Skjálfandafljót. Síðan norðaustur með fjallinu vestan fljótsins um Kvíar að Kvíakofa við Skjáfandafljót. Þar er gamalt vað á fljótinu.

10,3 km

Þingeyjarsýslur

Skrásetjari: Jónas Kristjánsson
Ketubruni

Frá Keldulandi í Húnaþingi um Ketubruna að Ketu á Skaga í Skagafirði.

Ketubruni eru háir og lítt grónir hraunhólar með djúpum bollum milli hólanna. Leiðin liggur raunar norðvestan við Ketubruna, sem eru á miðjum skaganum.

Leiðarlýsing í Árbók FÍ 2007: “Var farið um Moldás, eftir fjöruborði Langavatns og yfir Langavatnsá á ósnum, síðan áfram með vatninu upp að tveimur tjörnum í Langavatnsflóa. Yfir vík á neðri tjörninni, beygt til hægri upp í jaðar á lágu holti, upp með því, beygt til vinstri, fyrir illfærustu keldu Langavatnsflóa. Þaðan upp í Háaleiti, framhjá gamalli torfvörðu. Áfram yfir Háaleiti, skammt vestan við Háaleitis-tjörnina, áfram út holtin. Þar sér á stöku stað fyrir merkingu leiðar með smá vörðum eða steinum reistum á rönd. Götuslitur langleiðina austur undir vestara Höfðavatn. Framhjá vatninu að suðaustanverðu.”

Byrjum á þjóðvegi 745 um Skaga norðan við Kelduland. Förum norðaustur með Fjallsöxl og vesturenda Langavatns. Síðan norðaustur um Bessalækjarbreiður og norðvesturhorn Ketubruna í 200 metra hæð, norðaustur um Höfðavötn og austan við Skálavatn. Síðan um Urðarselstjörn norðaustur á þjóðveg 745 við Ketu á Skaga.

21,8 km

Húnavatnssýslur

Nálægar leiðir: Aravatn, Heylækur.

Skrásetjari: Jónas Kristjánsson

Heimild: Útivistarkort
Ketilstígur

Frá Vigdísarvallavegi undir Sveifluhálsi um Ketil og Sveifluháls til Seltúns við þjóðveg 42 í Krísuvík.

Þetta var þjóðleiðin til Krísuvíkur áður en bílvegur var lagður vestan Kleifarvatns.

Ketill er djúp skál utan í Sveifluhálsi. Gatan er tæp þar á brúninni.

Byrjum á Vigdísarvallavegi, þar sem vegurinn sveigir frá Sveifluhálsi. Við förum suður og upp í hálsinn og hálfan hring á brún Ketils. Síðan áfram til suðurs fyrir austan Arnarvatn og vestan Arnarnípu. Og loks suður af Sveifluhálsi niður að Seltúni.

3,2 km

Reykjavík-Reykjanes

Skrásetjari: Jónas Kristjánsson

Heimild: Herforingjaráðskort
Kerlingarskarð

Frá Vegamótum á Snæfellsnesi norður í Helgafellssveit.

Þetta var lengst af þjóðleiðin milli Miklaholtshrepps og Helgafellssveitar á Snæfellsnesi. Bílvegurinn var svo færður vestar í Vatnaleið, svo að auðveldara en áður er fyrir hestamenn að fara Kerlingarskarð. Hér er lýst leiðinni frá Vegamótum á þjóðvegi 54 og 56 sunnan á nesinu að þjóðvegi 54 norðan á nesinu.

Órækja Snorrason fór um Kerlingarskarð 1234 til ránsferða á norðanverðu Snæfellsnesi. 1242 reið Þórður kakali Sighvatsson norður skarðið á flótta undan liði Kolbeins unga Arnórssonar. Um það segir í Sturlungu: “Reið Þórður kakali þaðan vestur Kerlingarskarð og vestur til Helgafells. Fékk Þórður sér þar skip og fór út í Fagurey, en hestana lét hann reka it iðra; kom hann þar laugardaginn fyrir hádegi, það var hinn næsta dag fyrir Andreasmessu. Þótti það öllum mikil furða og varla dæmi til finnast, að menn hefðu riðið hinum sömu hestum í einni reið af Þingvelli og til Helgafells í svo miklum ófærum sem þá voru. Þórður reið fimmtadag um hádegi af Þingvelli en kom til Helgafells föstunóttina, er stjarna var í austri. Þóttust þá allir þegar vita að Þórður myndi til nokkurra stórra hluta undan rekið hafa.”

Förum frá söluskálanum að Vegamótum með þjóðvegi 56 norður að afleggjara um Kerlingarskarð. Við förum þann afleggjara vestan Hjarðarfells upp í Hjarðarfellsdal, norður dalinn og síðan til norðvesturs undir Hellnafelli. Síðan um Gæshólamýri og upp í Kerlingarskarð vestan Hafrafells. Þar við Dys erum við í 320 metra hæð. Norðan okkar er Kerlingarfjall. Við förum norður milli þess og Rauðukúlu niður á þjóðveg 56.

16,7 km

Snæfellsnes-Dalir

Skálar:

Kerlingarskarð: N64 56.000 W22 50.040.

Jeppafært

Nálægar leiðir: Vatnaheiði, Hraunsfjörður.

Skrásetjari: Jónas Kristjánsson

Heimild: Herforingjaráðskort
Evrur flæða um allt

Ferðaþjónusta er stærsti atvinnuvegur þjóðarinnar, stærri en sjávarútvegur. Tekjur af erlendum ferðamönnum námu 275 milljörðum króna í gjaldeyri árið 2013, 27% af „útflutningi“ vöru og þjónustu. Evrurnar flæða inn í landið. Mikilvægara er að efla þessa grein en þá grein, sem gefur minnstar tekjur, mesta eyðileggingu, minnsta vinnu. Það er stóriðjan, draumur fávitanna. Svo er ferðaþjónustan líka menningaraukandi. Eflir flestar listir og hefur látið rætast villtustu drauma matgæðinga. Nú fæst fínasti matur og fínasta kaffi á öðru hverju götuhorni. Jafnframt fækkar framsóknarmönnum og öðrum kolbítum.
Rambar milli heimsmeta

Loddari þjóðarinnar setur heimsmet hvað eftir annað. Fyrir kosningar sagðist hann setja heimsmet í skuldaleiðréttingu. Skýrði 300 milljarða leiðréttingu í Kastljósi. Þetta var sáraeinfalt, átti að koma strax. Í haust setti hann aftur heimsmet. Sagði í ljósasjóvi í Hörpu, að í næstu viku kæmi reiknivél á vefinn. Þá gætu allir í sárustu einfeldni séð, hvað tékkinn í póstinum yrði hár. Nú hyggst hann enn setja heimsmet. Í stað þess að málið sé svo einfalt, að það gerist fyrst strax, síðan í reiknivél. Nú er komið „Þetta er stærsta upplýsingatækniverkefni Íslandssögunnar“. Straxið er orðið að tæknimartröð.
Endar með aðild

Ríkisstjórn Sigmundar Davíðs Gunnlaugssonar er að takast að snúa þjóðinni til fylgis við Evrópusambandið. Allur þorri fólks vill halda áfram viðræðum um aðild síðan Gunnar Bragi Sveinsson boðaði viðræðuslit. Þar á ofan hefur aðildarsinnum fjölgað upp í 37% og andstæðingum aðildar fækkað á móti niður í 47%. Með sama framhaldi verða aðildarsinnar komnir í meirihluta í sumar. Því er von mín sú, að Gunnar Bragi fá sem mest að frekjast næstu vikur. Og vígreif Vigdís Hauksdóttir verði í öllum fréttum næstu vikur. Fælingarmáttur þeirra tekur öðru fram, sem ég hef séð á langri ævi. Þetta endar með aðild.
Höfuðhögg ráðherrans

Utanríkisráðherra virtist hafa fengið höfuðhögg í sjónvarpinu í gær. Þá lá ekki lengur á að drífa viðræðuslit við Evrópu gegnum alþingi. Til greina kom að leggja viðræðurnar bara á ís. Svo lagði hann fram nýja Evrópustefnu. Hún gerir ráð fyrir, að ráðherrar þiggi öll boð sambandsins. Og verði duglegri við að láta þýða reglugerðir þess. Ekkert er að marka sinnaskiptin frekar en aðrar yfirlýsingar Framsóknar. Einhver hefur skipað honum að elska friðinn. Svo kvótagreifar geti áfram haft tekjur í evrum og útgjöld í krónum. Sá hinn sami hefur til áréttingar slegið Gunnar Braga Sveinsson á holan hausinn.